Vegagerðin á Norðurlandi hefur lokað þjóðvegi eitt um Öxnadalsheiði og Fljótsheiði. Þar hafa ökumenn lent í vandræðum í snjó og hálku, enda allir enn þá á sumardekkjum. Á Austurlandi eru menn í viðbragðsstöðu og lögregla og björgunarsveitir fylgjast grannt með veðurspá.
Þó það sé enn þá hæglætisveður víðast hvar á Norður- og Austurlandi, er þó tekið að hvessa við ströndina og á fjallvegum er færð tekin að spillast. Þannig lokaði Vegagerðin þjóðvegi eitt um Öxnadalsheiði og Fljótsheiði á tólfta tímanum. Þar hafa ökumenn lent í vandræðum enda allir enn þá á sumardekkjum. Starfsmaður Vegagerðarinnar segir að alllöng bílaröð sé sitt hvoru megin við Öxnadalsheiði og ökumenn bíði eftir að þeir klári að hreinsa af veginum. Hann á ekki von á öðru en að það leysist úr þessu fljótlega. Og það er krapi og éljagangur á Víkurskarði og á vegum í Þingeyjarsýslu og hálka og éljagangur á Mývatns- og Möðrudalsöræfum og Vopnafjarðarheiði.
Kristján Ólafur Guðnason, yfirlögregluþjónn á Austurlandi, segir að ekki hafi verið tekin nein ákvörðun um sérstakar aðgerðir þar. Vakin hafi verið athygli á vondri veðurspá og árétting og upplýsingar verið sendar til almannvarnarnefndir og menn upplýstir hver á sínu svæði. Sveinn Oddsson, formaður svæðisstjórnar björgunarsveita á Austurlandi tekur í sama streng. Þar séu allir vel upplýstir um hvað sé í vændum og fylgist með sínu nærumhverfi. Það spáir vestlægri átt fyrir austan þegar líður á daginn, allt upp í 28 metrum á sekúndu. Í vestanátt getur orðið mjög hvasst víða á Austurlandi.
Vegagerðin á Norðurlandi hefur lokað þjóðvegi eitt um Öxnadalsheiði og Fljótsheiði. Þar hafa ökumenn lent í vandræðum í snjó og hálku, enda allir enn þá á sumardekkjum. 